b"\n_START_ARTICLE_\nPir\xc3\xa0mide (arquitectura)\n_START_PARAGRAPH_\nEn arquitectura, una pir\xc3\xa0mide (del grec \xcf\x80\xcf\x88\xcf\x81\xce\xb1\xce\xbc\xce\xb1, pyram\xc3\xads, a trav\xc3\xa9s del llat\xc3\xad pyr\xc4\x83mis, -\xc4\xaddis) \xc3\xa9s una construcci\xc3\xb3 monumental en forma piramidal que normalment t\xc3\xa9 una base quadrangular. Antigament, a l'antic Egipte, i tamb\xc3\xa9 a l'\xc3\x8dndia, aquest tipus de construccions eren utilitzades com a sepulcre; els maies i els asteques les feien servir com a temple. A les civilitzacions precolombines les pir\xc3\xa0mides, normalment, tenien una funci\xc3\xb3 funer\xc3\xa0ria._NEWLINE_A l'antic Egipte, les pir\xc3\xa0mides eren tombes on s'enterrava un fara\xc3\xb3, una reina o els nobles que formaven part de la cort del fara\xc3\xb3. El seu nom prov\xc3\xa9 del grec \xcf\x80\xcf\x88\xcf\x81\xce\xb1\xce\xbci\xce\xad; els egipcis les anomenaven mer. En realitat, la pir\xc3\xa0mide eg\xc3\xadpcia era el centre d'un vast complex arquitect\xc3\xb2nic. El seu \xc3\xbas s'estengu\xc3\xa9 posteriorment al Sudan, tot i que en aquest cas les pir\xc3\xa0mides eren de petites dimensions i llur forma externa diferia de les eg\xc3\xadpcies. Aquests grans monuments funeraris van evolucionar a partir de les mastabes fins a arribar a conformar construccions colossals com les del complex de la necr\xc3\xb2polis de Gizeh. La primera pir\xc3\xa0mide de la qual es t\xc3\xa9 const\xc3\xa0ncia \xc3\xa9s la pir\xc3\xa0mide esglaonada de Djoser atribu\xc3\xafda a Imhotep, constru\xc3\xafda cap al 2700 aC a Saqqara. _NEWLINE_Les primeres pir\xc3\xa0mides que ja presenten parets completament llises, les anomenades \xc2\xabcl\xc3\xa0ssiques\xc2\xbb, estan datades cap al 2500 aC, com la pir\xc3\xa0mide de Meidum, que es troba mig derru\xc3\xafda. Aix\xc3\xad, les pir\xc3\xa0mides que es poden considerar de refer\xc3\xa8ncia s\xc3\xb3n les de les dinasties III-VI (2650-2345 aC). M\xc3\xa9s tard, a l'\xc3\xa8poca dels c\xc3\xa8sars romans, comen\xc3\xa7aren a construir-se tombes gegantines i algunes d'elles, com l'anomenada Pir\xc3\xa0mide de Cesti, estan clarament inspirades en els models existents a l'Egipte dels Ptolemeus. En aquest ampli espectre de construccions piramidals tamb\xc3\xa9 hi trobem exemples m\xc3\xa9s actuals, constru\xc3\xafdes en ple segle XX, com l'edifici Transamerica Pyramid de San Francisco (1972) o la pir\xc3\xa0mide de vidre del Museu del Louvre (1980).\n_START_SECTION_\nSimbolisme\n_START_PARAGRAPH_\nLa forma de les pir\xc3\xa0mides eg\xc3\xadpcies es creu que representa el tur\xc3\xb3 primordial, concepte que es basa en les creences que tenien els egipcis sobre la creaci\xc3\xb3 de la Terra. La forma d'una pir\xc3\xa0mide se suposa que representa els raigs del sol de ponent, i la majoria de les pir\xc3\xa0mides es van revestir amb pedra calc\xc3\xa0ria polida, d'un color molt blanc i reflectant, per tal que en ser observades des de la dist\xc3\xa0ncia presentessin un aspecte brillant; per tant, les pir\xc3\xa0mides mantenien una relaci\xc3\xb3 amb la llum solar. Per exemple, l'antic nom de la Pir\xc3\xa0mide encorbada de Dahshur era \xc2\xabLa pir\xc3\xa0mide lluminosa del sud\xc2\xbb, i la Pir\xc3\xa0mide de Lahun de Senusret II, a Lahun, \xc2\xabSenusret llumin\xc3\xb3s\xc2\xbb._NEWLINE_Encara que, en general, hi ha acord en afirmar que les pir\xc3\xa0mides eren monuments funeraris, hi ha un desacord sobre els principis teol\xc3\xb2gics que podrien haver emmarcat aquesta funcionalitat. Una teoria afirma que podria haver estat dissenyada com una esp\xc3\xa8cie de \xc2\xabm\xc3\xa0quina de resurrecci\xc3\xb3\xc2\xbb. Els egipcis creien que la zona fosca del cel nocturn, al voltant de la qual semblen girar les estrelles, era l'entrada f\xc3\xadsica als cels. Un dels eixos estrets que s'est\xc3\xa9n des de la cambra mortu\xc3\xb2ria principal a trav\xc3\xa9s de tot el cos de la Gran Pir\xc3\xa0mide apunta directament cap al centre d'aquesta part del cel. Aix\xc3\xb2 suggereix que la pir\xc3\xa0mide podia haver estat dissenyada com un mitj\xc3\xa0 per ajudar l'\xc3\xa0nima del fara\xc3\xb3 difunt en el seu viatge cap a la resid\xc3\xa8ncia dels d\xc3\xa9us. Totes les pir\xc3\xa0mides d'Egipte van ser constru\xc3\xafdes a la riba oest del Nil, ja que en la mitologia eg\xc3\xadpcia la posta de sol s'associava amb el regne dels morts._NEWLINE_Les pir\xc3\xa0mides s'enlairaven fins al cel i ajudaven al fara\xc3\xb3, considerat un \xc3\xa9sser div\xc3\xad, en el moment d'abandonar la terra per facilitar-li el retorn a la morada dels d\xc3\xa9us, lloc d'on havia vingut. Per aquesta mateixa ra\xc3\xb3, els egipcis creien que calia conservar el cos i impedir que es corromp\xc3\xa9s; ho aconseguien mitjan\xc3\xa7ant un m\xc3\xa8tode molt elaborat d'embalsamament. Just en el centre de la pir\xc3\xa0mide es trobava el sepulcre, normalment de pedra, i al voltant de la cambra mortu\xc3\xb2ria hi havia escrits amb encanteris i conjurs per ajudar el tr\xc3\xa0nsit del mort cap a l'altre m\xc3\xb3n. No solament era important conservar el cos, sin\xc3\xb3 que calia que hi hagu\xc3\xa9s una escultura amb el seu bust que es col\xc2\xb7locava dins la cambra sense que la vei\xc3\xa9s ning\xc3\xba; aix\xc3\xad la m\xc3\xa0gia funcionava i l'\xc3\xa0nima podia reviure. Els egipcis anomenaven l'escultor com \xc2\xabaquell que mant\xc3\xa9 viu\xc2\xbb.\n_START_SECTION_\nSistema i tipus de construccions\n_START_PARAGRAPH_\nAlgunes pir\xc3\xa0mides no eren simples apilaments de pedra, ja que requerien per a la seva construcci\xc3\xb3 molta habilitat, enginy, capacitat organitzativa i for\xc3\xa7a m\xc3\xa0 d'obra. Encara que algunes civilitzacions, com l'eg\xc3\xadpcia, ja coneixien l'arc de desc\xc3\xa0rrega, van emprar d'una manera preferent les estructures adovellades. Tanmateix, les grans llindes de pedra no podien suportar les fortes pressions exercides sobre elles sense fracturar-se, de manera que per obrir estances i passadissos interiors van rec\xc3\xb3rrer a la t\xc3\xa8cnica de la falsa volta, soluci\xc3\xb3 arquitect\xc3\xb2nica consistent en anar aproximant lleugerament i de forma escalonada les filades dels murs; aix\xc3\xb2 calia fer-ho fins a aconseguir un efecte similar al d'un arc apuntat, per\xc3\xb2 amb dovelles horitzontals. Encara que totes les pir\xc3\xa0mides tenien la mateixa base quadrada i les mateixes diagonals que s'elevaven en direcci\xc3\xb3 al punt central superior, les inspeccions arqueol\xc3\xb2giques han demostrat que cada pir\xc3\xa0mide presentava unes variacions constructives interiors diferents, degudes principalment a com es constru\xc3\xafa el nucli central._NEWLINE_L'abs\xc3\xa8ncia de documents no ha perm\xc3\xa8s con\xc3\xa8ixer els m\xc3\xa8todes constructius emprats en la construcci\xc3\xb3 de les pir\xc3\xa0mides antigues, per\xc3\xb2 no hi ha const\xc3\xa0ncia de l'\xc3\xbas de la roda, per la qual cosa les teories m\xc3\xa9s acceptades aposten per l'\xc3\xbas de rampes o espirals exteriors sobre les quals es farien lliscar els blocs mitjan\xc3\xa7ant palanques._NEWLINE_Els recobriments exteriors d'aquests edificis van variar molt d'unes cultures a les altres, i s'han trobat des de revestiments de pedra calc\xc3\xa0ria fins a estucs. El nucli interior podia constituir-se amb capes de pedra i fang \xe2\x80\x94que a l'interior de la pir\xc3\xa0mide s'inclinaven\xe2\x80\x94, per runes de pedres dintre de murs de c\xc3\xa0rrega o per maons de tova. Amb el pas dels anys, les pedres que cobrien l'exterior van ser utilitzades en altres construccions; com a conseq\xc3\xbc\xc3\xa8ncia, el nucli interior va quedar a la intemp\xc3\xa8rie, exposat als elements exteriors, degradant-se i arribant a quedar destru\xc3\xaft.\n_START_SECTION_\nAlineament\n_START_PARAGRAPH_\nLes cares de les pir\xc3\xa0mides estan orientades en direcci\xc3\xb3 als quatre punts cardinals. Ja a l'Imperi Antic s'orientaven d'una manera molt precisa, fet que es pot observar molt clarament en la disposici\xc3\xb3 de la pir\xc3\xa0mide de Keops: la desviaci\xc3\xb3 m\xc3\xa9s gran que s'ha trobat \xc3\xa9s de 3'26\xe2\x80\x9d d'arc. L'egipt\xc3\xb2leg Edwards va declarar que aquesta precisi\xc3\xb3 nom\xc3\xa9s podien haver-la trobat gr\xc3\xa0cies a uns bons coneixements astron\xc3\xb2mics, amb c\xc3\xa0lculs realitzats tenint present la disposici\xc3\xb3 de les estrelles. Una altra teoria proposa que podria haver-se calculat amb l'observaci\xc3\xb3 del Sol quan surt i quan es pon, mesurant els angles iguals per\xc3\xb2 oposats des del nord. Aquest m\xc3\xa8tode est\xc3\xa0 basat en la col\xc2\xb7locaci\xc3\xb3 d'una estaca amb una plomada perqu\xc3\xa8 estigui ben vertical i es mesura la seva ombra unes tres hores abans del migdia: la longitud \xc3\xa9s el radi d'un cercle. L'ombra va despla\xc3\xa7ant-se fins a arribar a assolir el cercle i forma un angle recte amb la l\xc3\xadnia anterior de l'ombra del migdia; a la bisecci\xc3\xb3 de l'angle es troba el nord. Aquest m\xc3\xa8tode \xc3\xa9s m\xc3\xa9s prec\xc3\xads durant els solsticis._NEWLINE_Per a obtenir les caracter\xc3\xadstiques d'un cos piramidal quadrangular es creen alternativament diversos quadrats, un sobre l'altre, sempre disminuint de manera proporcional la seva mida. Aquest c\xc3\xa0lcul geom\xc3\xa8tric, que sembla simple, quan s'ha de realitzar a una escala monumental requereix una gran precisi\xc3\xb3, ja que amb tan sols una petita desviaci\xc3\xb3 en les diagonals, el cim quedaria descentrat. Els constructors egipcis tenien una mida anomenada sped o \xc2\xabcolze reial egipci\xc2\xbb, que s\xc3\xb3n aproximadament uns 52,4 cent\xc3\xadmetres, i podien ser capa\xc3\xa7os d'obtenir el pendent mesurant unitats d'altura i base. Per a la inclinaci\xc3\xb3 de la pir\xc3\xa0mide de Keops haurien d'haver mesurat 14 unitats cap a dalt i 11 cap a l'interior.\n_START_SECTION_\nPiramid\xc3\xb3\n_START_PARAGRAPH_\nEl piramid\xc3\xb3 \xc3\xa9s la pe\xc3\xa7a p\xc3\xa8tria de forma piramidal quadrangular que se situava en la part m\xc3\xa9s alta dels obeliscs i les pir\xc3\xa0mides. Simbolitzava el lloc on se situava el d\xc3\xa9u solar Ra o Ammon, a la c\xc3\xbaspide del monument, en el punt d'uni\xc3\xb3 entre el Cel i la Terra. El piramid\xc3\xb3 s'acostumava a realitzar amb materials com ara pedra calc\xc3\xa0ria de Tura \xe2\x80\x94 per exemple a la Pir\xc3\xa0mide roja de Seneferu (dinastia IV)\xe2\x80\x94, o granit negre \xe2\x80\x94com es va fer a la de pir\xc3\xa0mide de Khendjer (dinastia XIII). Aquesta pe\xc3\xa7a, en general es recobria d'or, bronze o un altre aliatge de metall per aconseguir que resplend\xc3\xads quan la llum del sol incidia sobre aquesta part de la pir\xc3\xa0mide. _NEWLINE_El piramid\xc3\xb3 de la Pir\xc3\xa0mide negra del fara\xc3\xb3 Amenemhet III es troba a Dahshur, a uns 40 quil\xc3\xb2metres del Caire; va ser descoberta l'any 1990. T\xc3\xa9 en una de les seves cares un gravat d'una esfera solar alada esculpida en relleu i, a sota, hi ha dos ulls sagrats que representen els ulls del fara\xc3\xb3 que est\xc3\xa0 mirant el sol des de l'interior de la pir\xc3\xa0mide; sota ells hi ha grafiats tres signes que volen dir nefer (perfecci\xc3\xb3 o bellesa), aix\xc3\xad com un jerogl\xc3\xadfic amb el nom i el t\xc3\xadtol del fara\xc3\xb3.\n_START_SECTION_\nPedreres\n_START_PARAGRAPH_\nLes primeres pir\xc3\xa0mides van ser constru\xc3\xafdes en pedra i se suposa que totes elles tenien a prop una pedrera per al subministrament del material principal; per exemple, la pedrera de Keops es troba a uns tres-cents metres de la Gran Pir\xc3\xa0mide, i all\xc3\xa0 s'aprecia una gran cavitat en forma de ferradura d'uns trenta metres de profunditat. La pedra calc\xc3\xa0ria blanca necess\xc3\xa0ria per al recobriment final procedeix de Tura, una localitat que estava prop de l'actual El Caire. Altres materials que es va utilitzar van ser el granit, que es portava des d'Assuan, el basalt i el guix procedents d'el Faium, i el coure, transportat des del Sina\xc3\xad._NEWLINE_A les pedreres hi ha uns grans canals, amples i profunds; es creu que calia fer-los per la manca d'eines de ferro. Quan es tenen eines d'aquest material, els canals que s'obren prop d'un bloc que es vol extreure es martellegen amb falques de ferro fins que el bloc desitjat s'esquerda per sota. En aquells temps els obrers havien d'utilitzar grans palanques de fusta per separar els blocs i, per tant, necessitaven un espai m\xc3\xa9s gran pels canals de pas necessaris per maniobrar. A les pedreres de Tura, on hi havia una pedra calc\xc3\xa0ria d'una gran qualitat, els treballadors obrien t\xc3\xbanels per sota les primeres capes, quedant com una esp\xc3\xa8cie de galeria on podien excavar per aconseguir la pedra.\n_START_SECTION_\nEines emprades\n_START_PARAGRAPH_\nPer a l'extracci\xc3\xb3 de granit de les pedreres d'Assuan es van obrir canals fent servir maces de diabasa. Aquesta t\xc3\xa8cnica est\xc3\xa0 ben referenciada, ja que s'han trobat grans quantitats de maces a la mateixa pedrera. Segons l'arque\xc3\xb2leg Mark Lehner: \xc2\xabSer enviat a (les pedreres de) granit era, sens dubte, ser condemnat a la m\xc3\xa9s miserable de les feines dels constructors de les pir\xc3\xa0mides\xc2\xbb._NEWLINE_El proc\xc3\xa9s de tallat de les pedres era extremadament lent, ja que les pedres de tipus gran\xc3\xadtic s\xc3\xb3n dures. Per treballar-les es van utilitzar eines de bronze i s\xc3\xadlex, i el poliment s'aconseguia mitjan\xc3\xa7ant el fregat amb la mateixa pols de les pedres o amb abrasius m\xc3\xa9s durs com la pols de quarsita.\n_START_SECTION_\nSubministraments i transport\n_START_PARAGRAPH_\nUn altre material que es necessitava en quantitat era la fusta, utilitzada com a combustible per al foc de les forges i per poder fabricar eines, per\xc3\xb2 tamb\xc3\xa9 calia encendre'l per als forns on s'elaborava pa, un aliment b\xc3\xa0sic dels treballadors. Tamb\xc3\xa9 calia una infraestructura per a fer arribar altres tipus d'aliments, com gra, peix i carn. El combustible i l'aliment es transportaven en petits vaixells, naus que han quedat ben representades en els relleus de les tombes de l'Imperi Antic._NEWLINE_El transport a trav\xc3\xa9s del Nil va ser una via de comunicaci\xc3\xb3 essencial per als antics egipcis; disposaven de vaixells adaptats a tota mena de c\xc3\xa0rregues, com es pot observar en una escena d'un relleu de la cal\xc3\xa7ada d'Unas. Una vegada descarregats, el transport per terra es realitzava mitjanant la tracci\xc3\xb3 animal, per\xc3\xb2 tamb\xc3\xa9 amb molta m\xc3\xa0 d'obra, ocupant en l'acci\xc3\xb3 d'arrossegar els materials una gran quantitat de persones; aix\xc3\xad ha quedat enregistrat en diversos relleus. L'abs\xc3\xa8ncia de la roda fa possible pensar que s'ajudaven d'una esp\xc3\xa8cie de trineus.\n_START_SECTION_\nRampes\n_START_PARAGRAPH_\nEls estudis fets per esbrinar quina classe de rampes utilitzaven per a fer possible la construcci\xc3\xb3 d'una pir\xc3\xa0mide han donat peu a m\xc3\xbaltiples teories. N'hi ha que opinen que usaven una rampa recta recolzada contra una cara de l'obra, per\xc3\xb2 aqu\xc3\xad s'obren diverses opcions perqu\xc3\xa8 podria ser que necessitessin ocupar tota una cara de la pir\xc3\xa0mide o solament una part d'ella; en aquest segon cas, caldria que la rampa fos molt estreta i amb l'altura precisa per arribar fins al final de la pir\xc3\xa0mide. A m\xc3\xa9s, per mantenir un pendent adequat hauria d'haver-se anat elaborant a mesura que s'aixecava la construcci\xc3\xb3. _NEWLINE_Els partidaris d'un altre sistema aposten per una rampa amb forma d'espiral que envoltava la pir\xc3\xa0mide i ascendia sobre les filades de la pir\xc3\xa0mide escalonada quan aquesta encara no s'havia cobert amb l'\xc3\xbaltima capa de pedra. Aix\xc3\xb2 no obstant, les proves realitzades en la cara nord de la pir\xc3\xa0mide de Micerinos van mostrar que, almenys, les cares inacabades no estaven escalonades i, per tant, no podien fer possible aquest tipus de rampa. Una altra teoria similar presenta una rampa en ziga-zaga realitzada sobre una cara de la pir\xc3\xa0mide per\xc3\xb2 que presenta quasi els mateixos problemes que la rampa en espiral.\n_START_SECTION_\nConstruccions precolombines\n_START_PARAGRAPH_\nLes construccions precolombines pertanyen al tipus de pir\xc3\xa0mides truncades, \xc3\xa9s a dir, que estan finalitzades amb un pla paral\xc2\xb7lel a la seva base; per tant, tenen truncat el v\xc3\xa8rtex com\xc3\xba dels seus triangles. Les pir\xc3\xa0mides truncades preincaiques van ser constru\xc3\xafdes generalment amb tova, un material molt poc resistent a l'erosi\xc3\xb3 i al pas del temps, per la qual cosa la majoria d'aquestes construccions han desaparegut o es troben en estat ru\xc3\xafn\xc3\xb3s. A prop del llac Texcoco, a la vall de M\xc3\xa8xic, es troba la primera pir\xc3\xa0mide coneguda de l'Am\xc3\xa8rica Central. Pertany al per\xc3\xadode anomenat Ticom\xc3\xa1n-Cuicuilco i est\xc3\xa0 datada entre el 400 aC i el 300 aC. La pir\xc3\xa0mide de Cuicuilco \xc3\xa9s de planta circular, amb uns 135 metres de di\xc3\xa0metre i 20 metres d'altura. Es tracta d'una construcci\xc3\xb3 realitzada amb tova, amb una fa\xc3\xa7ana de pedra llisa i un altar a l'aire lliure situat en el seu cim._NEWLINE_Des del punt de vista funcional, la pir\xc3\xa0mide precolombina era diferent de l'eg\xc3\xadpcia, ja que no estava constru\xc3\xafda amb una finalitat funer\xc3\xa0ria sin\xc3\xb3 com a temple, com a resid\xc3\xa8ncia d'una de\xc3\xaftat. Tanmateix, excavacions recents confirmen que acostumaven a incorporar-hi tombes, tal com s'ha comprovat a la pir\xc3\xa0mide escalonada maia de Palenque, anomenada Temple de les Inscripcions; en aquesta pir\xc3\xa0mide, l'any 1952, l'arque\xc3\xb2leg Ruz Lhuillier hi va descobrir la tomba de Pacal el Gran. Una gran llosa cobria l'escalinata que baixava cap a l'interior del temple i en dos trams arribava a la cripta funer\xc3\xa0ria, que fou constru\xc3\xafda cap a l'any 675._NEWLINE_En la part del mur de cada escalonament moltes de les pir\xc3\xa0mides presenten un recobriment de pedra tallada d'una filera continuada; en aquest recobriment hi ha esculpides representacions de jaguars, pumes, \xc3\xa0guiles o serps, aix\xc3\xad com tot tipus d'ornaments geom\xc3\xa8trics. Els temples estaven situats en la part superior de la pir\xc3\xa0mide, i alguns tenien un gran p\xc3\xb2rtic davant l'entrada que estava ple d'imatges, normalment policromades._NEWLINE_A Teotihuacan s'hi troba la Pir\xc3\xa0mide del Sol, un dels exemples m\xc3\xa9s impressionants de l'antiga arquitectura asteca. T\xc3\xa9 la singularitat que va ser constru\xc3\xafda en un determinat moment hist\xc3\xb2ric sense afegits posteriors; la majoria de les pir\xc3\xa0mides asteques es van fer al llarg de diversos per\xc3\xadodes aprofitant sempre les estructures fetes amb anterioritat. La Pir\xc3\xa0mide del Sol est\xc3\xa0 formada per cinc trams molt empinats constru\xc3\xafts sobre una base quasi quadrangular. T\xc3\xa9 uns costats d'entre 220 i 225 metres, i una altura de 63 metres. A difer\xc3\xa8ncia d'altres construccions piramidals mesoamericanes, consta d'una \xc3\xbanica escala central que es va interrompent a cada tram.\n_START_SECTION_\nSimbolisme\n_START_PARAGRAPH_\nEl Temple de Kukulk\xc3\xa1n, la principal estructura arquitect\xc3\xb2nica de Chich\xc3\xa9n Itz\xc3\xa1, demostra que els maies posse\xc3\xafen uns bons coneixements en matem\xc3\xa0tiques, geometria, ac\xc3\xbastica i astronomia. En una societat originalment agr\xc3\xadcola, els maies van observar amb deteniment el comportament de les estacions, les variacions de les traject\xc3\xb2ries del Sol i de les estrelles, i aplicaren tots aquests coneixements en la construcci\xc3\xb3 del temple dedicat al seu d\xc3\xa9u, Kukulkan._NEWLINE_A l'escalinata nord-nord-est de la pir\xc3\xa0mide de Kukulcan, durant els equinoccis de primavera i tardor, al vespre, s'observa una projecci\xc3\xb3 solar serpentina que consisteix en set triangles is\xc3\xb2sceles invertits de llum, com a resultat de l'ombra que projecten les nou plataformes d'aquest edifici durant l'oc\xc3\xa0s. A Chich\xc3\xa9n Itz\xc3\xa1 el fenomen es veu en tota la seva esplendor i la imatge de la serp de triangles de llum i ombra \xc3\xa9s projectada a la balustrada nord-nord-est; a mesura que avan\xc3\xa7a el temps sembla que del temple baixi una serp i l'\xc3\xbaltim reducte de llum es projecta al cap de la serp, figura representada en pedra i que es troba a la base de l'escalinata._NEWLINE_Com les cultures mesoamericanes, la cultura maia va utilitzar un calendari agr\xc3\xadcola solar que anomenaven Haab, el qual compta amb 18 mesos o uinales; cada uinal t\xc3\xa9 20 dies o kines. Aix\xc3\xad, el calendari compr\xc3\xa8n  dies regulars o kines, m\xc3\xa9s cinc dies addicionals, considerats dies nefastos, anomenats uayeb. El temple de Kukulk\xc3\xa1n t\xc3\xa9 quatre escalinates, cada una d'elles amb 91 graons; aix\xc3\xb2 fa la xifra de 364 graons, i considerant la plataforma superior del temple tenim un total 365 unitats que representen els dies de l'Haab._NEWLINE_Cap a finals del segle XX va incrementar el turisme a Chich\xc3\xa9n Itz\xc3\xa1. Accidentalment, els guies tur\xc3\xadstics van descobrir un efecte ac\xc3\xbastic que es produeix a l'escalinata nord-nord-est de la pir\xc3\xa0mide. Si una persona aplaudeix de forma frontal a l'escalinata, el so de l'aplaudiment es propaga cap al peralt dels graons i rebota en forma d'un ress\xc3\xb2 distorsionat; \xc3\xa9s a dir, si es fa un aplaudiment, la reflexi\xc3\xb3 del so s'escolta diferent i es pot escoltar un grinyol que sembla al cant d'un quetzal.(video)\n_START_SECTION_\nAltres pir\xc3\xa0mides\n_START_PARAGRAPH_\nEntre altres exemples de construccions piramidals es poden destacar: les pir\xc3\xa0mides etrusques d'Orvieto i de Bomarzo, les pir\xc3\xa0mides escalonades de fang dels igbos, la Pir\xc3\xa0mide de Cesti \xe2\x80\x94un sepulcre d'un magistrat de l'Antiga Roma \xe2\x80\x94, l'stupa de Borobudur \xe2\x80\x94una construcci\xc3\xb3 budista a Indon\xc3\xa8sia\xe2\x80\x94, els \xc2\xabmandir\xc2\xbb de l'\xc3\x8dndia, la Pir\xc3\xa0mide de Xi'an a la Xina, i les Pir\xc3\xa0mides de G\xc3\xbc\xc3\xadmar o \xc2\xabMajanos de Xacona\xc2\xbb a l'illa de Tenerife._NEWLINE_L'\xc3\xa8tnia africana igbo, que procedeix principalment de Nig\xc3\xa8ria, va construir a la ciutat de Nsude unes pir\xc3\xa0mides escalonades fetes de fang. No tenien cap car\xc3\xa0cter funerari i estaven dedicades a la de\xc3\xaftat Uto o Wadjet._NEWLINE_La Pir\xc3\xa0mide de Cesti \xc3\xa9s una imitaci\xc3\xb3 romana de l'estil egipci; es troba al costat de la Porta San Paolo, a Roma. Es va construir cap a l'any 12 aC com a sepulcre del magistrat Gai Cesti. La seva base \xc3\xa9s quadrada, t\xc3\xa9 prop de 30 metres de costat i assoleix una altura de 36,40 metres. Est\xc3\xa0 feta de ma\xc3\xb3 i recoberta de marbre. Als costats oriental i occidental s'hi troben inscripcions en llat\xc3\xad on apareix tant el nom de Cesti com detalls circumstancials sobre la seva construcci\xc3\xb3. Al segle III va ser annexada a la muralla Aureliana._NEWLINE_L'stupa de Borobudur es troba a Indon\xc3\xa8sia. \xc3\x89s un monument budista mahayana constru\xc3\xaft entre els anys 750 i 850, i consta de sis plataformes quadrades coronades per unes altres tres de circulars; est\xc3\xa0 decorat amb 2.672 relleus i 504 est\xc3\xa0tues de Buda. Sense espais interiors com tenen altres temples de la zona i com que presenta una forma piramidal, aquesta construcci\xc3\xb3 de Borobudur va ser identificada m\xc3\xa9s com una stupa, que com un temple (candi en indonesi). A m\xc3\xa9s, en lloc d'estar constru\xc3\xaft en una plana, es va edificar sobre un pujol natural. _NEWLINE_A l'\xc3\x8dndia no es van construir pir\xc3\xa0mides de pedra. Tanmateix, hi abunden els \xc2\xabmandir\xc2\xbb (temples) amb una forma piramidal que, segons el tipus, s\xc3\xb3n anomenats d'una manera gen\xc3\xa8rica \xc2\xabgopuram\xc2\xbb. S\xc3\xb3n com portes monumentals que permeten l'acc\xc3\xa9s als recintes sagrats. Des del terra el tra\xc3\xa7at piramidal \xc3\xa9s molt empinat a conseq\xc3\xbc\xc3\xa8ncia de la superposici\xc3\xb3 dels pisos de planta rectangular. Com moltes pir\xc3\xa0mides, aquestes estructures de l'hinduisme cerquen imitar una muntanya; en aquest cas, la sagrada Muntanya Meru, que representa la simbologia hinduista de l'axis mundi). _NEWLINE_La Pir\xc3\xa0mide de Xi'an \xc3\xa9s una de les pir\xc3\xa0mides xineses. Aquestes pir\xc3\xa0mides s\xc3\xb3n realment antics t\xc3\xbamuls, la majoria dels quals, si no tots, van ser destinats a usos funeraris. Moltes d'aquestes pir\xc3\xa0mides estan situades en un radi de 100 quil\xc3\xb2metres prop de Xi'an, a la prov\xc3\xadncia de Shaanxi, a la Xina central. La seva forma \xc3\xa9s la d'una pir\xc3\xa0mide truncada, amb similituds amb les pir\xc3\xa0mides precolombines. Xi'an \xc3\xa9s una \xc3\xa0rea d'un gran valor arqueol\xc3\xb2gic, i poques pir\xc3\xa0mides han estat encara explorades. _NEWLINE_Les Pir\xc3\xa0mides de G\xc3\xbc\xc3\xadmar, o \xc2\xabMajanos de Xacona\xc2\xbb, es troben al municipi de G\xc3\xbc\xc3\xadmar, a la costa sud-est de l'illa de Tenerife, a uns 26 kil\xc3\xb2metres de la ciutat de Santa Cruz de Tenerife. S\xc3\xb3n sis construccions en forma de pir\xc3\xa0mides escalonades amb una orientaci\xc3\xb3 astron\xc3\xb2mica. La majoria dels arque\xc3\xb2legs creuen que les pir\xc3\xa0mides van ser constru\xc3\xafdes per agricultors que havien acumulat les roques per les vores de les seves terres de conreu, tal com es feia comunament en altres zones de les Illes Can\xc3\xa0ries. D'altra banda, no s'han trobat proves que demostrin que aquestes pir\xc3\xa0mides hagin estat constru\xc3\xafdes pels guanxes; de fet, hi ha proves arqueol\xc3\xb2giques que en determinen una antiguitat no superior als 200 anys._NEWLINE_A Sedeinga, Sudan hi ha 35 pir\xc3\xa0mides, constru\xc3\xafdes durant el regne de Kush.\n_START_SECTION_\nPir\xc3\xa0mides contempor\xc3\xa0nies\n_START_PARAGRAPH_\nDurant els segles XVIII i XIX hi va haver un renaixement en l'\xc3\xbas dels dissenys piramidals en la construcci\xc3\xb3 de cases, jardins, parcs, tombes i monuments commemoratius, per part d'arquitectes i artistes entre els quals cal destacar Giovanni Battista Piranesi, Johann Gottfried Herder, \xc3\x89tienne-Louis Baull\xc3\xa9e, Claude-Nicolas Ledoux i Antonio Canova, entre d'altres. Pel que fa al segle XX, hi va haver un \xc3\xbas de l'estructura piramidal aplicada a habitatges, edificis de negocis i l\xc3\xbadics. _NEWLINE_La Pir\xc3\xa0mide del Louvre, inaugurada el 1989, va ser dissenyada per l'arquitecte Ieoh Ming Pei com a acc\xc3\xa9s a l'edifici del Museu del Louvre, a Par\xc3\xads. Va ser constru\xc3\xafda amb una base de pedra i ciment i l'estructura piramidal est\xc3\xa0 feta amb alumini i vidre laminat transparent. Est\xc3\xa0 formada per un total de 673 panells en forma de rombes i triangles, i el pes de l'estructura \xc3\xa9s de 180 tones. La inclinaci\xc3\xb3 de les seves parets \xc3\xa9s de 51\xc2\xba, una inclinaci\xc3\xb3 igual que la de les pir\xc3\xa0mides eg\xc3\xadpcies._NEWLINE_La Pyramid Arena, un recinte esportiu d'\xc3\xbas polivalent, va ser constru\xc3\xafda a la d\xc3\xa8cada del 1980. T\xc3\xa9 prop de 21.000 seients i est\xc3\xa0 situat en el centre de Memphis, als Estats Units, just a la riba del riu Mississip\xc3\xad. T\xc3\xa9 98 metres d'alt i \xc3\xa9s la sisena pir\xc3\xa0mide m\xc3\xa9s gran del m\xc3\xb3n. En un principi va ser la seu de l'equip de b\xc3\xa0squet de la Universitat de Memphis; m\xc3\xa9s endavant, l'any 2001, va acollir els Memphis Grizzlies, un equip de l'NBA. Ambd\xc3\xb3s equips van deixar el recinte el 2004._NEWLINE_La Walter Pyramid \xc3\xa9s el pavell\xc3\xb3 de l'equip de b\xc3\xa0squet de l'NCAA de la Universitat Estatal de Calif\xc3\xb2rnia a Long Beach (Calif\xc3\xb2rnia). L'edifici consta de 18 plantes, t\xc3\xa9 capacitat per a 5.000 espectadors i allotja un gimn\xc3\xa0s i un centre de confer\xc3\xa8ncies. La seva construcci\xc3\xb3 va finalitzar el 1998, amb un pressupost de 22 milions de d\xc3\xb2lars. L'edifici adopta la forma d'una pir\xc3\xa0mide de 105 metres de costat i 56 metres d'altura, i el seu acabat exterior est\xc3\xa0 format \xc3\xadntegrament per planxes d'alumini corrugat de color blau fosc. _NEWLINE_La Transamerica Pyramid, amb 260 metres, \xc3\xa9s l'edifici m\xc3\xa9s alt de la ciutat de San Francisco, a Calif\xc3\xb2rnia. La seva caracter\xc3\xadstica forma piramidal confereix a San Francisco un panorama urb\xc3\xa0 dels m\xc3\xa9s reconeguts del planeta i s'ha convertit en un dels s\xc3\xadmbols de la ciutat. Dissenyat per l'arquitecte americ\xc3\xa0 William Pereira, la seva construcci\xc3\xb3 va comen\xc3\xa7ar el 1969 i va acabar el 1972. T\xc3\xa9 dues vegades l'altura de la Pir\xc3\xa0mide de Keops, encara que la seva base \xc3\xa9s m\xc3\xa9s petita. Situada prop de la falla de San Andr\xc3\xa9s, en la seva construcci\xc3\xb3 es va tenir en compte que pogu\xc3\xa9s resistir moviments s\xc3\xadsmics; quan en succeeix un es pot notar la seva oscil\xc2\xb7laci\xc3\xb3, i aix\xc3\xad es pot afirmar que \xc3\xa9s l'\xc3\xbanica pir\xc3\xa0mide que \xc2\xabes mou\xc2\xbb._NEWLINE_La Pir\xc3\xa0mide de T\xc3\xb2quio (o Pir\xc3\xa0mide de Shimizu) est\xc3\xa0 actualment en projecte. Est\xc3\xa0 pensada com una enorme estructura multifuncional ubicada a la badia de T\xc3\xb2quio, al Jap\xc3\xb3. El projecte ha estat realitzat per l'arquitecte itali\xc3\xa0 Dante Bini i la seva altura seria dotze vegades m\xc3\xa9s gran que la Gran Pir\xc3\xa0mide de Giza; tindria 2.004 metres d'altura i allotjaria en el seu interior una ciutat per a 750.000 persones en una superf\xc3\xadcie de 88 km\xc2\xb2. Est\xc3\xa0 pensada per poder satisfer la demanda d'espai de T\xc3\xb2quio."